હવનના દર્શનાથે દૂરદૂર થી પધારેલા દર્શનાર્થીઓ હવનની પ્રદક્ષિણા કરી મંગલ વાતાવરણમાં અનોખો સાક્ષાત્કાર અનુભવી રહ્યા હતા. સાધુ-સંતો-મહંતો તેમજ ધાર્મિક જનતાનો અવિરત પ્રવાહ નાગરપુરાની પવિત્રભૂમિને પાવન કરી રહ્યો હતો. સતત પાંચ દિવસ સુધી હજારોની સંખ્યામાં શ્રી નિલેશ્વર મહાદેવ મંદિર સંસ્થાન તરફ વહી રહેલો દર્શનાર્થીઓનો પ્રવાહ શિવપૂજન, પ્રાત સ્મરણીય સંત શીરોમણિ પરમ પૂજ્ય સિધ્ધશ્રી ૧૦૦૮ યોગીરાજ શ્રી વહાલપુરીજી મહારાજની સમાધી, પૂજ્ય શંભુપુરીજી મહારાજની સમાધી, બ્રહ્મલીન પરમ પૂજ્યશ્રી ૧૦૦૮ મુનિ વાસુદેવગીરીજી મહારાજની સમાધી, હવનકુંડના દર્શન થકી ધન્યતા અનુભવી રહ્યો હતો.પાંચ દિવસ દરમિયાન સવાર સાંજ આ પરમાર્થિક સત્કર્મમાં આત્મ કલ્યાણ કરવા આવતા દર્શનાર્થી ,પરક્રમા વાસી સાધુ સંતો તેમજ શ્રધ્ધાળુ ભક્તોને સ્વયંસેવકો ચા-પાણી અને ભોજન-પ્રસાદની સેવા ખડે પગે આપી રહ્યા હતા. ધન્ય છે એ દાતાઓને અને મુની શ્રી વાસુદેવગીરીજી મહારાજના ભક્તજનોને, ધન્ય છે નાગરપુરા તથા આસપાસ પંથકના સમસ્ત ગ્રામજનોને કે જેઓએ આ પુણ્યશાળી કાર્યમાં નિમિત્ત બની હજારો લોકોને નાગરપુરાની આ પવિત્ર ભૂમિ ઉપર આવા રૂડા અવસરમા સહભાગી થવા આમંત્રિત કર્યા કે જેના થકી આવો દર્શન-પૂજનની સાથે પુણ્ય પ્રાપ્ત કરવાનો લ્હાવો દરેક ને મળ્યો.